**Florile au început să râdă**

*Curelciuc Bombonica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Florile au început să râdă

Să râdă-au început, azi, florile,

Că ploaia le-a spălat obrazul

Cu picături ca diamante,

Îndepărtându-le necazul.

Şi veselia-n suflete-a pătruns...

Pe straturi – pete de culoare,

Învăluite-n raze calde

Se-nchină magicului soare.

Privesc spre ele cum se bucură,

Petalele-şi deschid, vioaie,

Îşi scutură codiţele, vibrând,

Spre astrul zilei se îndoaie.

Cu florile-mpreună râd şi eu,

Că sufletu-mi e plin de pace,

De dragoste, de cuminţenie

Şi nu-i închis în carapace.